b'\n_START_ARTICLE_\nNekropol\n_START_PARAGRAPH_\nNekropol eller nekropolis (gr.: "de d\xc3\xb8des by") kaldtes i oldtiden de steder, som man havde valgt til d\xc3\xa9r at bis\xc3\xa6tte de d\xc3\xb8des jordiske levninger, is\xc3\xa6r n\xc3\xa5r der i forbindelse med gravene fandtes arkitektoniske konstruktioner, som kunne minde noget om huse og boliger, og som derfor let ledte tanken hen p\xc3\xa5 begrebet "by". En nekropol beh\xc3\xb8ver dog ikke altid at best\xc3\xa5 af fritst\xc3\xa5ende bygninger, det kan ligeledes bruges om samlinger af rum, der er hugget ind i klippeskr\xc3\xa6nter eller udhugget i undergrunden._NEWLINE_Begrebet nekropol udvides ofte s\xc3\xa5 det betegner enhver begravelsesplads, s\xc3\xa5vel \xc3\xa6ldre som nyere, ogs\xc3\xa5 kirkeg\xc3\xa5rde der endnu er i brug. Nekropoler ligger gerne i n\xc3\xa6rheden af de levendes by. Glasgow har en begravelsesplads fra begyndelsen af 1830\'erne, som hedder "Glasgow Necropolis"_NEWLINE_I Gr\xc3\xa6kenland valgte man som oftest pladsen langs landevejene fra byens port udad til nekropol, en skik der sammen med gr\xc3\xa6sk civilisation udbredte sig til andre lande, blandt andet til Italien._NEWLINE_I \xc3\x86gypten, Lilleasien og andre lande bestod nekropoler ofte af kamre og rum udhugget i klippeskr\xc3\xa6nter n\xc3\xa6r hinanden. Som eksempler p\xc3\xa5 nekropoler udhugget i undergrunden kan man n\xc3\xa6vne de romerske kolumbarier, hvor der findes rum bestemt til gemmesteder for rester af br\xc3\xa6ndte lig, og katakomberne med ubr\xc3\xa6ndte lig. I \xc3\x86gypten havde man ikke blot nekropoler for mennesker, men ogs\xc3\xa5 for hellige dyr, som apistyre,, ibiser, katte osv.'